‘Stillknocks’ bal vuiste teen plaasmoordeDricus du Plessis. (Foto: Twitter) Die 27-jarige uitblinker in gemengde gevegskuns Dricus “Stillknocks” du Plessis, het lede van die publiek uitgedaag om eerskomende Saterdag saam met hom en Bennie Roux, ultramarathonatleet van Pretoria, aan ŉ drafgeleentheid vir plaasmoordslagoffers deel te neem. Die geld wat by dié geleentheid ingesamel word, sal toesien dat slagoffers van plaasmoorde die nodige berading en bystand op die misdaadtoneel en tydens hofsake ontvang. Enige ander dringende of onmiddellike behoeftes soos kos en medisyne sal ook hierdeur gedek word. Hierdie dag word deur die AfriForum-traumaeenheid aangebied, wat reeds sowat 300 slagoffers op dié wyse bygestaan het. Du Plessis, wat ook vir plaasmoordslagoffers gaan draf, het reeds verlede jaar ná afloop van sy eerste Ultimate Fighting Championship-oorwinning teen Brasilië se Markus Perez, sy stem oor plaasmoorde dik gemaak. Dié hokvegter, wie se ouers self boere is, het gesê Suid-Afrika beleef tans ŉ moeilike tyd met plaasmoorde en dat mense in die land daagliks vermoor word. “Kom ons stop die plaasmoorde. Ek wil hê die wêreld moet sien wat in Suid-Afrika gebeur,” het hy destyds gesê. “Kom ons staan saam as land om dit te oorwin.” Hy het die publiek opnuut uitgedaag om saam te staan en aan die AfriForum-traumaeenheid se #HardloopVirHoop-byeenkoms by die Voortrekkermonument deel te neem. “Dit is so ŉ belangrike dag en ek kan nie wag om te sien hoe die gemeenskap ons mense gaan bystaan nie,” sê Du Plessis. Roux, wat reeds verskeie kere aan hierdie inisiatief deelgeneem het, sê die werk wat AfriForum se traumaeenheid doen, is van onskatbare waarde vir mense wat slagoffers van gewelddadige plaasaanvalle en -moorde is. “Die eenheid help om gebroke mense weer heel te maak en hoop te bring waar mense moedeloos en verpletter is deur die smart om hul geliefdes op so ŉ wyse te verloor,” sê hy. “Ek nooi almal uit om Saterdag saam met ons te kom loop of hardloop om ŉ verskil te maak.” Vang ŉ drafstappie Die AfriForum-traumaeenheid se byeenkoms sal Saterdag 6 November by die Voortrekkermonument plaasvind. Die hekke open reeds vroeg en deelnemers kan besluit of hulle wil stap of draf. Die inskrywingsgeld is R50 per persoon en daar is ŉ 5 km-, 10 km- en 15 km-stap of -hardloop asook ŉ 10 km-fietsry-opsie. Daar is ook ŉ VAT5-kompetisie vir die langasems wat spanne kan inskryf om die 5 km soveel kere moontlik aan te durf.